Die Pos | News | Seun tuis ná slangbyt
Seun tuis ná slangbyt
02 March 2018 l Lorrain Loots l Views: 266 l 22 days ago
Ná 'n nagmerrie ervaring op Dinsdag 23 Januarie met 'n Mosambiekse spoegkobra in sy kooi, sit Dawid du Plessis (5) veilig op sy pa, Phillip, se skoot. Megan (11), sy sussie, en ma Retha staan agter.
Die vyfjarige Dawid du Plessis van Vaalwater is uiteindelik by die huis nadat hy op Dinsdag 23 Februarie deur 'n Mosambiekse spoegkobra aan sy linkerringvinger gebyt.
Hy was sedertdien in die Montana-hospitaal in Pretoria.
Die Pos het vroeër berig Dawid en sy sussie, Megan, het die aand in hul ouers se kamer geslaap. Retha, Dawid se ma, het hom hoor kerm en toe sy regop kom en vooroor leun, het sy iets nats in haar oog gevoel. Sy het aan Die Pos vertel sy het opgespring om die lig aan te skakel en die slang langs Dawid se kussing gesien. "Dawid se vinger het gebloei en ons het die kinders dadelik uit die kamer gestuur," het sy gesê.
Dawid is na die Mediclinic in Lephalale geneem en is op Donderdag 25 Januarie na die Montana-hospitaal oorgeplaas waar hy verskeie operasies ondergaan het. Alles is in die stryd gewerp om sy vinger te red, maar dokters het op Sondag 11 Februarie besluit om die vinger te amputeer.
Die gesin het op Dinsdag 20 Februarie weer die pad terug na hul plaas in die Bosveld geneem.
Die kronkelende gevaarte lê nog vars in hul geheue. Retha het aan Die Pos gesê dit is lekker om by die huis te wees. "Ons sukkel net om te slaap en as ek kon, het ek ons beddens teen die dakkappe opgehys."
Die roete terug Montana-hospitaal toe is weer op Vrydag 23 Februarie gevolg sodat Dawid wondbehandeling en arbeidsterapie kon ontvang.
"Ons het baie om voor dankbaar te wees," het Du Plessis gesê. "Baie dankie aan al ons geliefdes vir hul gebede en hulp."